arnastofnun/IGC-2024 huggingface dataset:
Óvenjumikill ágreiningur

Ágreiningur er í Vinstri grænum. Umsókn um aðild að Evrópusambandinu veldur ágreiningi. Einnig samstarfið við Alþjóða gjaldeyrissjóðinn. Í þriðja lagi valda fjárlögin ágreiningi. Nokkrir þingmenn flokksins velja að lúta ekki fjöldanum. Sátu hjá í atkvæðagreiðslu um fjárlögin. Samt voru fjárlögin samþykkt. Þetta er mikill ágreiningur, meiri en í öðrum flokkum. Þar beygja menn sig fyrir vilja forystunnar eða meirihlutans. Vinstri grænir hafa lengi lifað við opnari ágreining en í öðrum flokkum og gera sjálfsagt áfram. Hinir óánægðu sveigja flokkinn í átt til sín, en ekki nógu langt að eigin mati.
Hádegismóri og nornirnar

Hádegismóri og nornir hans keppast við að skálda upp óeiningu á heimili stjórnarmeirihlutans. Síðasta slúðrið er, að þingmenn Samfylkingarinnar tali voðalega, hræðilega illa um Lilju Mósesdóttur á netinu. Það er skáldskapur frá rótum. Ekki sjást nein merki þess, að talað sé verr um Lilju en aðra. Næstsíðasta slúðrið var, að sex þingmenn Vinstri grænna sitji á fundum til að plotta gegn foringjaræði Steingríms J. Sigfússonar. Ekkert bendir til, að sex manna fundurinn hafi gert neitt af slíku. Til dæmis ekki blessað hjásetu þremenninga flokksins við afgreiðslu fjárlaga. Er bara ímyndun Hádegismóra.
Kannski heimsbylting

Vegna Wikileaks áttar aragrúi fólks sig á, að yfirstéttir þjóna ekki, heldur arðræna. Fólk áttar sig á, að stjórnkerfið er fúið og spillt og snýst fyrst og fremst um verndun peninga. Heil þjóð efast um, að rétt sé að greiða skuldir. Íslendingar hafa greitt atkvæði um að greiða ekki samning um skuld. Samtök eru stofnuð um að greiða ekki skuldir óráðsíufólks. Lífeyrissjóðir sæta vaxandi árásum þeirra, sem vilja láta þá kosta óráðsíu. Eignaréttur er veikari en áður. Peningafólk óttast um fé sitt og felur það undir koddanum. Bankar eru hötuðustu stofnanir samfélagsins. Kannski verður heimsbylting.
Fyrir Landsdóm vegna Sjóvá

Jóhanna Sigurðardóttir og Steingrímur Sigfússon ákváðu einn góðan laugardag að grýta 11,6 milljörðum í Sjóvá. Þau voru á fundi með þremur starfsmönnum Fjármálaeftirlitsins. Þau töldu sig geta varið fjármunum skattgreiðenda á svo fáránlegan hátt. Sjóvá riðaði til falls, meðal annars vegna vafninga Bjarna Benediktssonar. Framlag Jóhönnu og Steingríms gufaði bara upp. Þetta gerðist framhjá fjárveitingavaldinu, sem er hjá Alþingi. Þjóðin vissi ekki neitt, enda segja þau Jóhanna og Steingrímur fátt. Augljóst er, að draga ber þau tvö fyrir Landsdóm fyrir geigvænlega meðhöndlun gríðarlegra fjármuna.
Við höfum enga matvælastofnun

Matvælastofnun ríkisins er hluti af kerfi landbúnaðarins. Hún er ekki þjónn neytenda. Kannar til dæmis ekki, hvort framleiðendur fari efir reglum og merki umbúðir rétt. Í skjóli Matvælastofnunar dæla kjöt- og fiskvinnslur aukaefnum og vökva í matinn. Við sjáum það, þegar við opnum kjötbréf og vökvinn lekur út. Finnum það á lyktinni, þegar við opnum plastið utan af salatinu. Sjáum það, þegar fiskurinn rýrnar á pönnunni. Aðeins að forminu til förum við eftir evrópskum reglum um vinnslu og merkingu matvæla. Í raun haga vinnslustöðvar sér eins og þeim þóknast og merkja eins og þeim þóknast.
Sprungin blaðra orkuöflunar

Landsvirkjun og Orkustofnun viðurkenna, að orkugeta virkjunarsvæða er miklum mun minni en áður var sagt. Landsvirkjun segist nú geta útvegað 50 megawött við Þeistareyki og kannski annað eins við Kröflu. Það er að segja, ef hægt verður að leysa vanda af háu sýrustigi. Samtals er þetta fyrir hálfum fyrsta áfanga álbræðslu á Bakka. Hvar á að fá orku í síðari áfanga, 650 megavött alls? Eða fyrir aðrar fabrikkur og rafbíla? Ástandið er svipað syðra, tæpast til orka í fyrsta áfanga álbræðslu í Helguvík. Smám saman síast veruleikinn inn. Ráðagerðir græðgisfíkla í Keflavík og Húsavík eru bara sprungin blaðra.
Enn í rugli á Álftanesi

Í úttekt fjárhaldsmanna á hruni Álftaness er lagt til, að útsvar hækki um 5% í bili. Unz finnist sveitarfélag, sem fáist til að taka við líkinu. Garðabær hefur enn ekki fallizt á að hirða það. Sökudólgarnir eru auðvitað kjósendur á Álftanesi, sem kusu sér afleita hreppsnefnd og baneitraðan bæjarstjóra. Sigurður Magnússon skilur enn ekki neitt. Furðar sig á athugasemdum. Segir Álftnesinga eiga skilið fína sundlaug með landsins stærstu rennibraut. Og svo framvegis í tómu rugli að hætti útrásar. Enn kvartar hann um meðferðina á sér. Segir, að láta eigi sig vita, áður en pupullinn fær skýrslur um hann.
Handhafi lýðræðis

Lilju Mósesdóttur nægir ekki, að meirihlutinn á Alþingi breyti frumvarpi til fjárlaga með hliðsjón af tillögum hennar. Hún vill, að meirihlutinn gefist upp og samþykki allar hennar tillögur. Líka árásina á séreignasjóðina. Hún er nefnilega fulltrúi samþykkta flokks síns. Hún sjálf er lýðræðið, eins og Assange er Wikileaks. Bæði kostur og galli. Minnir á Jóhönnu Sigurðardóttur, þegar hún þráaðist við að semja við félaga sína í ríkisstjórn í gamla daga. Margt er til í því, sem Lilja segir um foringjahyggju flokksbræðra. En líka í því, að sá, sem ætíð gerir ítrustu kröfur, nær aldrei neinu samkomulagi.
Felur sig bakvið kontórista

Jóhanna forsætis hefur engu svarað aðfinnslum um fölsun á upplýsingum um greiðslur til ráðgjafa. Guðlaugur Þór Þórðarson nafngreinir menn, sem eiga að vera á listanum, en eru þar ekki. Í stað þess að svara segir Jóhanna, að spurningin sé “alvarleg aðför að starfsheiðri starfsmanna Stjórnarráðsins”. Gamalt trikk að fela sig bak við kontórista. Þetta einkennir Jóhönnu eins og Steingrím J. Sigfússon og aðra pólitíkusa af gamla skólanum. Þeir snúa út úr og svara í klisjum og fela sig einkum bakvið nafnlausa kontórista. Stjórnin syngur gegnsæi lof og prís, en praktíserar leyndó, hvenær sem færi gefst.
Sósíalismi andskotans

Sjálfstæðisflokkurinn styður ekki frjálst framtak og hefur yfirleitt ekki gert það. Hann styður fyrst og fremst pilsfalda-kapítalisma. Vill, að sín gæludýr njóti lífsins á jaðri ríkisvaldsins. Þannig var innflutningi skipt á haftatímanum milli Framsóknar og Flokksins. Álver eru reist með aðkomu hins opinbera. Vegagerð er atvinnubótavinna fyrir verktaka. ÍAV var stofnað til hermangs á Vellinum. Skurðstofur og skólar einkaframtaksins fá fyrirgreiðslu ríkisvaldsins. Ef einhverjum dettur eitthvað nýtt í hug, er fyrsta hugsunin að láta ríkið borga. Þetta er sósíalismi andskotans fyrir yfirstéttina.
Rannsókn á lífeyrissjóðum

Við þurfum óháða rannsókn á lífeyrissjóðunum, ekki innri rannsókn á vegum sjóðanna sjálfra. Þurfum að fá að vita um magn fjárfestinga utan við reglur sjóðanna. Sömuleiðis um skýringar á þessum fjárfestingum. Einnig lista yfir þá stjórnendur og stjórnarmenn, sem komu að brengluðum ákvörðunum. Og hvaða upphæðir eru á hverjum fyrir sig. Þurfum líka skýringar á, hvers vegna þetta brenglaða fólk er enn við völd hjá sjóðunum. Og hvenær má búast við, að það verði leyst frá störfum sínum hjá sjóðunum. Loks þurfum við að fá tímaáætlun um, hvenær stjórnir sjóðanna verða beint skipaðar af eigendum innistæðna.
Hópíþróttir brengla

Samkvæmt þjálfurum barna í hópíþróttum ber dómari leiks einn ábyrgð á, að fylgt sé reglum. Leikmenn sjálfir eru án ábyrgðar, siðlausir. Ef þeir hindra mark með broti, er það nauðsyn, sem brýtur lög. Sama er að segja um látalæti leikmanna. Þau eru nauðsynleg aðferð við að hafa áhrif á dómarann. Um allt land eru siðlausir þjálfarar að kenna börnum okkar, að þriðju aðilar eigi að sjá um allt siðferði. Það eru dómararnir. Leikmenn sjálfir mega hins vegar haga sér eins og hentugast er. Úr þessari þjálfun kom ábyrgðarlaust fólk á vinnumarkaðinn. Tók líka yfir bankana. Með afleiðingum, sem allir hafa séð.
Við munum toppa okkur

Engin vandræði eru svo vond, að ekki megi gera þau verri með þjóðaratkvæði. Eftir vel lukkuð endalok á langvinnum þrætum við Breta og Hollendinga er gráupplagt að hafa þjóðaratkvæði. Þjóðin er fullfær um klúðra málinu, hokin af þjóðrembu og orðhengilshætti lagatækna. Hún heimtar sitt réttlæti og fær reikning upp á hundruð milljarða í hausinn. Þannig mun IceSave enda. Og samt munu menn þá enn ekki skilja neitt í neinu. Áfram munu Íslendingar vaða fram í fullvissu um eigið ágæti og vænisjúkum ótta við Evrópusambandið. Lýðveldið Ísland hefur aldrei verið sjálfbært. Og þjóðin tryggir, að svo verði aldrei.
Alþingi helgidómur víxlara

Alþingi er kauphöll. Þar eru stunduð vöruskipti. Sjálfstæðisflokkurinn mun styðja nýja IceSave samninginn gegn því að ríkisstjórnin falli frá fyrningu aflakvóta. Því er fyrning aflakvóta frosin í stjórninni. Hún varðveitir skiptivöruna til að kaupa stuðning Sjálfstæðisflokksins við IceSave. Með stuðningi flokksins, sem framleiddi IceSave á sínum tíma, fæst eindreginn meirihluti fjórflokksins. Þá mun hinn tækifærissinnaði forseti á Bessastöðum ekki leggja í þjóðaratkvæði. Þetta er Alþingi Íslendinga í dag, siðblindur helgidómur víxlara. Þar liggja frammi tilboð, sem ekki er hægt að hafna.
Fáksmenn éta hestana sína

Hart er í ári hjá hestamönnum. Hjá Fáki eru þeir farnir að éta hestana sína. Ætla að koma saman á þrettándanum og þrauka. Éta saltað og reykt hrossakjöt, hrossasperðla, sviðna hausa og ýmsa aðra viðurstyggð. Svo sem Ora-baunir dísætt rauðkál og bragðlausa hveitistöppu, sem þeir kalla uppstúf. Að mínu viti er tiltækið verra en mannakjötsát, því að hross eru vitrari og siðaðri verur en vesælir eigendur þeirra. Er ekki hægt að láta Fáksmenn hafa forgang hjá samtökum, sem gefa aumingjum vikulega mat í poka? Hestamennska er dýr eftir hrun, kallar á sálgæzlu og matargjafir og “alls konar fyrir aumingja”.
Endurskoðandi segist óþarfur

Enn koma bókhaldstæknar PriceWaterhouseCooper fram opinberlega og útskýra, hvers vegna þeir endurskoði ekki bókhald. Síðast segir Guðmundur Snorrason, að endurskoðendur geti ekki vitað meira en Fjármálaeftirlitið. Samkvæmt því er uppáskrift endurskoðenda óþörf, nóg er að láta eftirlitið kíkja á lygina. Þar með er stór útgjaldaliður úr sögunni. Alþingi þarf að taka Guðmund á orðinu og banna endurskoðendum að árita reikninga. Ef Fjármálaeftirlitið nægir ekki, má láta siðfræðinga skrifa upp á reikningana. Sagan sýnir, að endurskoðendur samþykkja tóma steypu og hafa kíkinn límdan við blinda augað.
Morgunsvæfir þingmenn

Guðmundur Hermannsson, Róbert Marshall og fleiri þingmenn eiga erfitt með að vakna á morgnana. Vilja færa klukkuna. Betra er að leysa vanda þingmanna með sértækri aðgerð, fresta þingfundum fram á kvöld. Einnig má leysa vandamál skólabarna með því að hefja skóla síðar á morgnana. Engin ástæða er til að láta sértæk vandamál koma niður á almenningi. Erum vel sett á Greenwich-tíma. Höfum nánast sama vinnutíma og viðskiptavinir okkar í siðmenningunni. Tillagan um seinkun klukkunnar stafar ekki af neinni augljósri þörf annarri en morgunsvæfra hópa. Kaupið vekjaraklukkur handa syfjuðum flutningsmönnum.
Fölsun Franklíns og Moggans

Moggavefurinn segir í dag, að 35 þúsund manns hafi skrifað upp á áskorun Guðmundar Franklíns. Áskorun á forsetann um að hafna IceSave samningnum. Hið rétta er, að 15 þúsund nöfn voru á listanum. Þau hafa verið þar síðan um sumarið 2009. Þetta eru gömul nöfn og gömul áskorun. Guðmundur Franklín sjónhverfingamaður hefur bara tekið nöfnin frá fyrri árskorun og skipt um haus á henni. Svo að hún virðist snúast um nýjasta IceSave samninginn, en ekki samninginn frá í fyrra. Við erum orðið ýmsu vön af vinnubrögðum æstra sjónhverfingamanna. En fölsun Franklíns og Moggans slær öll fyrri met.
Alls engin gengisáhætta

Menn ofmeta gildi krónunnar fyrir IceSave. Gleyma því, að krónan er bara matador-peningur til innanlandsbrúks. Verðmæti auðlindanna eru flutt út og seld í gjaldeyri, langmest í evrum. Í öllum okkar bisness er það evran, sem skiptir máli, ekki krónan. Hvort IceSave hækkar eða lækkar í krónum talið, skiptir tiltölulega litlu máli. Stóra málið er, hvort það hækkar eða lækkar í evrum. Allt tal um gjaldeyrisáhættu í IceSave er bull úr mönnum, sem hugsa innan í boxinu. Sem halda, að krónan sé enn gjaldmiðill Íslands. Hún er það ekki. Evran hefur lengi verið gjaldmiðill okkar og heldur áfram að vera það.
Jón Ásgeir sætti pyntingum

Jón Ásgeir Jóhannesson á bágt. Hefur sætt andlegum pyntingum, að sögn Bubba Morthens, almannatengils hans. Felast í málaferlum gegn honum í New York. Hann vill, að slitastjórn Glitnis segi af sér vegna tuddalegra hótana. Þetta er orðið aðalþema hjá bossum bófaflokkanna, sem settu Ísland á hausinn: Ég á bágt. Hinir lægra settu segja: Ég var hafður að fífli. Það sögðu Steingrímur Wernersson og Björn Leifsson. Samt tel ég, að ýmsir þeir, sem lentu í hruni af völdum Jóns Ásgeirs, eigi meira bágt en hann. Bossar bankabófaflokka hafa fyrir löngu gengið algerlega fram af þjóðinni. Í ævilangt fangelsi með þá.
Hjálparsamtök í öngstræti

Hjálparsamtök, sem úthluta mat til fátæklinga, hafa ekki fengizt til að breyta vinnubrögðum. Því halda biðraðir áfram, þótt þær lengist. Betra er að taka upp greiðslukort til þeirra, sem þurfa á matargjöfum að halda. Það er gert í Bandaríkjunum og þar eru ekki biðraðir. Eigin mat fólks á þörfinni er ekki heppilegt. Núna er ástandið þannig, að þriðjungur þeirra, sem þiggja matargjafir, þarf ekki á þeim að halda. Rakin hafa verið mörg dæmi um slíkt í fjölmiðlum. Stokka þarf upp kerfið, losa um tök staðnaðra kerlinga og koma á nútímalegum vinnubrögðum. Greiðslukort eru hornsteinn að betri árangri.
Þau renna út og suður

Ég skil ekki æsinginn út af hlutleysi þriggja þingmanna vinstri grænna. Er ekki kenningin sú, að þingmenn eigi að fara eftir sannfæringu sinni? Er ekki Steingrímur líka í fullum rétti til að vera fúll? Þurfa allir flokkar að þramma eftir hergöngu-marsi? Lífið er svo miklu skemmtilegra, þegar það verður flóknara. Ef mynda þarf nýjan og nýjan meirihluta. Eru ekki komin fjárlög? Hver þarf morfís-þingmenn Sjálfstæðis, sem fara þindarlaust með rullur? Vissulega þarf þriðjungur þjóðarinnar heilalausa þingmenn. Við hin þurfum fjölbreytta þverhausa, sem renna út og suður eins og rollur á fjalli.
Nota skjólstæðinga sem peð

Stjórn og framkvæmdastjóri Sólheima í Grímsnesi eru ekki fær um að reka þar þjónustu á vegum opinberra. Því veldur persónulegur hegðunarvandi þeirra. Nota skjólstæðinga sína sem peð í skák við fjárveitingavaldið. Það hefur verið flutt frá ríkinu til sveitarfélaganna, í þessu tilviki Árborgar. Yfirmenn Sólheima neita að ræða málið við Árborg. Upphlaup þeirra er í meira lagi undarlegt. Hefur líklega þann tilgang að vekja Lúkasaræði þeirra sem hafa samúð með lítilmagnanum. Mistókst með öllu, fólk hristir bara hausinn yfir hegðun yfirmanna Sólheima. Er ekki hægt að losna við þetta gengi?
Eitt er ljós í myrkrinu

Heimurinn er fullur af græðgi og vonzku. Samt er þó eitt skært ljós í myrkri nútímans og það heitir Evrópusambandið. Þaðan kemur röð af lögum or reglum, sem vernda mannkynið og tilveru þess. Lög um náttúruna, um neytendur, um mannréttindi. Hvarvetna reynir Evrópusambandið að gæta lítilmagnans, allt frá Palestínu til Súdans. Meðan stéttaskipting magnast í Bandaríkjunum ríkir almenn velmegun lágstétta í Vestur-Evrópu. Evrópusambandið lyfti fátækum þjóðum Miðjarðarhafsins til bjargálna og mun gera það sama í Austur-Evrópu. Með sönnu kraftaverki hefur það bundið enda á hin hefðbundnu stríð í Evrópu.
Davíð og Berlusconi

Ítalir sitja enn uppi með sinn Berlusconi, þótt Íslendingar hafi losnað við sinn Davíð. Greifar eru alltaf hreint eitur, enda arftakar Mussolini, hins eina sanna greifa. Berlusconi lamar ítalska þjóðfélagið, eindregið studdur kjósendum, sem eru eins skyni skroppnir og íslenzkir kjósendur. Meirihluti þingsins fylgir honum gegnum þykkt og þunnt og kjósendur elska galla hans. Hann er ekki forsætisráðherra til að gera neitt. Heldur til að stöðva eða tefja tilraunir til að elta fortíð hans fyrir dómstólum. Berlusconi og Davíð eru jafn óhæfir. En við losnuðum við Davíð, höfum bara ama af afturgöngunni.
Hótelsalir á undanhaldi

Við höfum þrjá lúxusmatstaði með alþjóðlegu hótelsniði, Grillið, Holt og Vox á Hilton. Löngum hafa þeir verið í fremstu röð matargerðarlistar á Íslandi, Grillið og Holt áratugum saman. Árin tvö eftir hrunið hafa þeir þó fallið í skuggann. Samkeppni er hörð af hálfu flottra matstaða utan hótela, sem höfða betur til markaðarins. Sérstaklega hafa góðir fiskistaðir dafnað, Humarhúsið og Sjávarkjallarinn, Fiskmarkaðurinn og Fiskfélagið. Venjulegt ferðafólk sækir ekki lúxussali hótela. Fremur setnir af útlendingum í erindrekstri á risnu. Venjulegum kúnnum fækkar, þegar aðalréttir eru komnir í 5000 krónur.
Þingmenn eru svín við trog

Fjárlagafrumvarpið er hneyksli. Gagnrýni Hreyfingarinnar er réttmæt. Skorið er til beins í heilsu, velferð og menntun. Á sama tíma er úthlutað hundruðum milljóna til flokkanna og gæluverkefna þingmanna. Atriði, sem ættu að vera málefnaleg, fá úthlutun eftir kjördæmum. Einkum eru þingmenn landsbyggðar iðnir við gróft kjördæmapot. Þannig er fjárveitingum í fornleifagröft og húsafriðun skipt á kjördæmi. sem er út í hött. Í stóru og smáu eru þingmenn fjórflokksins gæzlumenn sérhagsmuna, einkum þingmenn landsbyggðarinnar. Upp til hópa eru þingmenn bara svín við trog. Mokum öllu þessu ógeði á haugana.
Gamla Ísland er enn við völd

Jóhanna og Steingrímur og ríkisstjórn þeirra eru hluti af gamla Íslandi. Þau standa í hreingerningum án þess að skilja, hvað í þeim þarf að felast. Átta sig ekki á alvöru þess, að Evrópuráðið vill hömlur á íslenzkri spillingu. Hafa lítið gert í að bregðast við kröfum ráðsins á því sviði. Samkvæmt Greco, eftirlitsstofnun Evrópuráðsins, hefur ríkisstjórnin aðeins tekið á einu af fimmtán kvörtunarefnum. Flest fjalla þau um kosningabaráttu og fjármál stjórnmálaflokka, einkum Sjálfstæðisflokksins. Greco segir, að eftirfylgni ríkisstjórnarinnar sé óviðunandi. Gamla Ísland er enn við völd.
Ábyrgðarlausir í prófkjöri

Nærri helmingur Íslendinga er í stjórnmálaflokki. Það stafar af þáttöku í prófkjöri. Sums staðar greiðir fólk atkvæði í prófkjöri allra flokka, sem bjóða upp á slíkt. Þetta fólk skortir siðferðilegan grunn. Íslendingasagan lýsir sér í þessu. Hér býr ábyrgðarlaus þjóð, sem telur sér kleift að valsa milli flokka nánast vikulega. Sem leggur í stæði fatlaðra. Sem vinnur svart og þiggur atvinnuleysisbætur. Sem kýs Flokkinn, er bjó til IceSave. Brjálast samt í hvert sinn, er koma betri útgáfur af samningi. Sem býr í 400 fermetra húsnæði og stofnar hagsmunasamtök um bágindi sín. Ábyrgðarlausa þjóðin.
Ráðherra stal tugum milljóna

Þorgerður Katrín Gunnarsdóttir stal tugum milljóna af fé skattborgara í þágu skólans Hraðbrautar. Þetta var einkavinavæðing og pilsfalda-kapítalismi í allri sinni dýrð. Stjórnendur og eigendur skólans greiddu sér 177 milljónir í arð af skólanum og tengdum félögum. Samtals fékk skólinn 192 ofgreiddar milljónir árin 2003-2009. Útilokað er, að einhverjir yfirmenn í ráðuneytinu hafi ekki vitað um þetta. Spillingin er ekki hjá ráðherranum einum, heldur einnig hjá einhverjum kvígildum Sjálfstæðisflokksins í ráðuneytinu. Þetta er það samfélag, sem varaformaður Flokksins bauð þjóðinni á valdaskeiði hennar.
Dýrlingar fá svigrúm

Sorglegt er, að í New York var vísað frá máli Glitnis gegn dýrlingum Jóns Ásgeirs Jóhannessonar. Í Bandaríkjunum er tekið hart á hvítflibbungum. Þar hefðu allir sakborningar fengið ævilangt fangelsi. Madoff fékk 150 ára dóm. En dómaranum fannst málið eiga heima á Íslandi. Réttlátara hefði verið, að bandarísk svips hvíni á herðum þeirra, sem skófu bankann innan. Því miður lifa íslenzkir dómarar í öðrum heimi en bandarískir. Telja hvítflibbunga vera æðri skítugum skúrkum, sem stela bjór og sígarettum. En lífið heldur áfram og fróðlegt verður að sjá, hvort íslenzkir dómarar sýni manndóm.
Sjálfstæðisflokkurinn á IceSave

Geir H. Haarde lýsti ábyrgð Íslands á IceSave í október 2008. Bjarni Ben, þáverandi þingflokksformaður, studdi það opinberlega. Davíð Oddsson og Geir reyndu að mismuna íslenzkum og erlendum innistæðueigendum. Það tókst ekki, Davíð og Árni Mathiesen gengu þá frá samningi Baldurs Guðlaugssonar við þau lönd fyrir árslok 2008. Um, að Ísland greiddi IceSave með 7,25% vöxtum. Það er bókfært. Allt IceSave ruglið var naglfast. Síðan var reynt að laga málið. Niðurstaðan er 3,2% vextir. En gullfiskaminni stuðningsmanna Davíðs og Geirs nær ekki aftur til 2008. Sjálfstæðisflokkurinn á þó IceSave með húð og hári.
Bankar éti það sem úti frýs

Efnislega er ég andvígur því að borga IceSave, þótt ég telji friðarsamning góðan af hagkvæmnisástæðum. Hrunið sýnir, að úrelt er að leyfa ríkisstjórnum að leggja tap banka á herðar skattgreiðenda. Ríkisábyrgð á bönkum leiðir til ábyrgðarleysis og óráðsíu og taumlausrar gróðafíknar eigenda og stjórnenda banka. Sameiginlegur sjóður banka ætti því sjálfur og einn standa undir tjóninu. Ástandið í Írlandi og víðar leiðir til uppreisnar fólks gegn plotti ríkis og banka. Því miður reyndu Davíð og Geir að leysa málið með mismunun innistæðueigenda. Framkölluðu þannig óviðráðanlegt IceSave, sem við borgum.
Stærsta bylting allra tíma

Netstríðið mikla er hafið og hakkarar hafa unnið fyrstu orrustuna. Búið er að dreifa Wikileaks á þúsundir netþjóna. Myrkraöfl Bandaríkanna geta ekki lengur skrúfað fyrir. Öflugar valdastofnanir, sem styðja Bandaríkin, hafa fundið til tevatnsins. Einkum Visa og Mastercard, Amazon og PayPal. Fréttir Wikileaks leka áfram og grafa undan trausti á stjórnvöldum um allan heim. Eðlileg afleiðing netaldar. Allar upplýsingar eru í tölvutæku formi og allar upplýsingar leka á netið. Stjórnvöld þurfa að kúvenda vinnubrögðum sínum eða koltapa þessu stríði. Internetið er langstærsta lýðræðisbylting allra tíma.
Velja mátti um veg

Þegar Hvalfjörður var boraður, vildi ég, að fólk ætti áfram kost á gamla veginum fyrir fjörðinn. Þannig gæti hver ákveðið fyrir sig, hvort hann vildi fara á gamla mátann eða borga fyrir þann nýja. Ég vildi, að gamli vegurinn yrði áfram nothæfur. Þannig var málið svo framkvæmt. Enn í dag get ég keyrt fyrir Hvalfjörð og notið útsýnisins. Sama verður að gilda um aðra skattlagða vegi. Ef ríkið leggur skattskyldan veg, verður það að sjá um, að fólk geti áfram ferðast frítt á gamla mátann. Þá kemur auðvitað í ljós, að fáir þurfa þessa atvinnubótavegi og -göt á fjöll. Nema auðvitað gráðugu verkatakarnir.
Flottur leki á samkomulagi

Nýja samkomulaginu um IceSave hefur verið

lekið á netið. Það er flott. Svona á fréttaflutningur af stjórnsýslu að vera. Raunar er fráleitt, að mikilvægu plaggi sé haldið leyndu meðan fólk þarf einmitt að kynna sér málið. Hvað eftir annað sýnir ríkisstjórnin, að hún skilur ekki gegnsæja stjórnsýslu, þótt hún þykist styðja hana. Líklega er hún að tryggja sér forskot í spuna. Það er einmitt hugarfar, sem við þurfum að losna við. Stjórnarandstaðan er svo sem ekkert skárri. Fjórflokkurinn allur er krumpaður eins og hann leggur sig. En nú eru frumgögnin komin á netið og jafnræði í aðgangi að heimildum.
Óarðbær atvinnubótavinna

Ekki þarf strax að breikka vegi kringum Reykjavík eða að bora fleiri fjöll. Að minnsta kosti ekki, ef það kostar vegatolla. Þjóðfélagið hefur horft upp á nægar skattahækkanir í bili. Og ástæðulaust er að refsa fólki fyrir að keyra langan veg til vinnu. Vegatollar hefta stækkun atvinnusvæða og draga úr sveigjanleika hagkerfisins. Ríkisstjórnin virðist hafa meiri áhyggjur af atvinnuleysi verktaka en hjúkrunafólks og ljósmæðra. Forgangsröðin er ekki í lagi. Vilji ríkið magna veltu í samfélaginu, er skynsamlegast að vernda ódýr störf í heilsugeiranum. Fremur en að hefja óarðbæra atvinnubótavinnu.
Bjarni Ben ábyrgðist IceSave

IceSave byrjaði svona: 4. október 2008 lýsti Björgvin G. Sigurðsson yfir aðstoð ríkisins við innlánstryggingasjóð. 8. október 2008 lýsti Geir H. Haarde fir ríkisábyrgð á greiðslum úr innlánstryggingasjóði. 16. nóvember 2008 samþykkti ríkisstjórn Geirs H. Haarde drög að samkomulagi um, að ríkið ábyrgðist greiðslur Breta og Hollendinga til sparifjáreigenda í viðkomandi ríkjum. Var síðan heimilað af Bjarna Ben á Alþingi. Þá heitu kartöflu fékk ríkisstjórn Jóhönnu í hendur. Þegar fenginn er samningur, sem er tuttugu sinnum betri en Geirs og Bjarna, er eðlilegt, að Flokkurinn sé fúll á móti.